1Sudaro-sudaro jamaat Allah nan di Korintus! Sudaro lah dipanggie dek Allah untuak manjadi umaik-Nyo, dek karano sudaro adolah miliak Isa Almasih, samo-samo jo kasadonyo urang dimano sajo, nan manyambah kapado Tuhan kito Isa Almasih, Baliau tu adolah Tuhan urang-urang tu, sarato Tuhan kito pulo. Ambo, si Paulus, sarato jo sudaro kito si Sostenes sabana ma arokkan, mudah-mudahan Allah Bapak kito, sarato jo Tuhan Isa Almasih manurunkan barakaik, sarato jo aman santoso kabake angku-angku. Mangkonyo ambo buwek surek ko, dek karano ambo adolah rasul Isa Almasih, nan lah di angkek dek Allah sandiri, manuruik kahandak Baliau pulo.
2(1:1)
3(1:1)
4Satantangan diri angku-angku, ambo sabana batarimo kasih kapado Allah, dek karano angku-angku lah manarimo rahmaik dari Allah, malalui Isa Almasih.
5Dek karano angku-angku lah manjadi miliak Isa Almasih, mako iduik angku-angku panuah jo parkaro-parkaro nan baiak dari Allah. Pangatawuan angku-angku tantang sagalo sasuatu, sangaik dalamnyo, angku-angku pandai pulo ma ajakan pangatawuan tu.
6Itu manandokan baraso kaba barito tantang Isa Almasih, iyo lah sabana masuak ka ati angku-angku,
7sainggo angku-angku indak kakurangan sagalo barakaik, samantaro angku-angku mananti Tuhan kito Isa Almasih datang, Baliau ka diliyek dek kasadonyo urang.
8Isa Almasih sandiri nan ka manjamin angku-angku sampai ka akienyo; supayo dikutiko Baliau tibo isuak, Baliau dapek-i angku-angku indak bacacek andaknyo.
9Allah indak panah mungkie. Baliaulah Allah nan lah mamanggie angku-angku, untuak manjadi basatu jo Anak-Nyo, iyolah Isa Almasih, Tuhan kito.
10Oih sudaro-sudaro! Ateh namo Tuhan kito Isa Almasih, ambo mamintak supayo angku-angku kasadonyo saiyo sakato andaknyo; jan sampai ado silang salisiah di antaro angku-angku. Andaknyo angku-angku basatu, sahati sapikieran mangkonyo elok.
11Dek karano, urang-urang nan dari kaluarga si Kloe lah mancuritokan kabake ambo, baraso ado patangkaran di antaro angku-angku.
12Nan ambo mukasuikkan iyolah, baraso di antaro angku-angku ado nan bi mangatokan, "Ambo pangikuik si Paulus," ado pulo nan mangatokan, "Ambo pangikuik si Apolos," nan lain mangatokan, "Ambo pangikuik si Petrus," sadangkan nan lain bi mangatokan, "Ambo pangikuik Isa Almasih."
13Masokan Isa Almasih tabagi-bagi! Indak si Paulus doh nan mati disalib untuak angku-angku! Angku-angku dipamandikan, indak ka untuak manjadi pangikuik-pangikuik si Paulus doh, iyo indak?
14Tapi syukurlah, dek karano indak surang juwo doh, di antaro angku-angku nan ambo pamandikan, salain daripado si Krispus jo si Gayus.
15Jan sampai ado surang juwo nan mangatokan, baraso inyo lah ambo pamandikan, untuak ka manjadi pangikuik ambo.
16(Oh iyo, si Stefanus jo kaluarganyo, iyo ambo nan mampamandikan. Tapi salain daripado itu, nan satakana di ambo, indak ado lai urang lain nan ambo pamandikan.)
17Isa Almasih ma utuih ambo, indak ka untuak mampamandikan urang doh, tapi untuak mambaritokan Injil nan dari Allah; itu pun musti ambo karajokan, indak jo mamakai kapandaian ambo mangecek sacaro manusia doh, supayo kuwaso kamatian Isa Almasih di salib, jan sampai indak ado aratinyo.
18Dek karano, bagi urang-urang nan manuju kabinasoan, barito tantang kamatian Isa Almasih di kayu salib, marupokan kaba curito urang-urang pandie. Tapi, bagi kito nan disalamaikkan dek Allah, barito tu marupokan caronyo Allah manyatokan kuwaso-Nyo.
19Dek karano, di Alkitab Allah lah mangatokan, "Kabijaksanoan urang nan arih, ka Den kacaukan, pangaratian urang-urang nan ba alemu, ka Den ilang lanyokkan."
20Nah, apo lai gunonyo urang-urang nan arih tu? Apo lai gunonyo urang-urang nan ba alemu? Apo lai gunonyo urang-urang nan santiang bapikie di dunie ko? Allah lah manyatokan, baraso kabijaksanoan dunia ko, adolah kabodohan!
21Dek karano, baa pun juwo kasantiangnyo manusia, nan inyo indak ka dapek doh mangatawui tantang diri Allah, malalui aka pikierannyo sandiri. Tapi, dek karano Allah bijaksano, mako Baliau bamurah ati manyalamaikkan urang-urang, nan lai picayo kabake Baliau, malalui barito nan kami baritokan, nan di anggap kaba curito urang-urang pandie dek dunia.
22Urang Yahudi manuntuik mukjizat sabagai tando, urang Yunani suko mancari kabijaksanoan di dunia ko.
23Tapi nan kito ko, hanyo mambaritokan Isa Almasih nan mati disalib. Barito tu kaba nan mustayie bagi urang Yahudi, tapi, bagi urang-urang nan indak urang Yahudi, di anggap kaba curito urang-urang pandie. Inyo ma anggap itu marupokan kabodohan.
24Tapi, bagi urang-urang nan lah dipanggie dek Allah -- biya urang Yahudi, ataupun urang nan indak urang Yahudi -- barito tu marupokan, caronyo Allah manyatokan kuwaso, sarato jo kabijaksanoan-Nyo.
25Dek karano, apo nan nampaknyo kabodohan pado Allah, adolah labiah bijaksano, daripado kabijaksanoan manusia; baitu pulo, apo nan nampaknyo lamah pado Allah, adolah labiah kuwaik daripado kakuatan manusia.
26Oih sudaro-sudaro! Cubolah kana-i, baa ka adaan angku-angku dikutiko Allah mamanggie angku-angku. Hanyo saketek sajonyo di antaro angku-angku, nan layi bijaksano, atau nan layi bakuwaso, atau nan layi bapangkaik tinggi manuruik pandangan manusia.
27Dek karano, Allah, iyo sangajo mamiliah apo nan di anggap pandie dek dunia, supayo urang-urang nan santiang manjadi malu. Allah mamiliah apo nan di anggap lamah dek dunia ko, supayo urang-urang nan gagah kuwaik tu, manjadi malu pulo.
28Allah mamiliah apo nan di anggap randah, nan dipandang hino, malah dipiliah pulo apo nan di anggap indak ba arati, dek dunia ko, dek karano Allah nak ka mambinasokan, apo nan di anggap paralu dek dunia.
29Jo caro nan baitu, indak surang juwo doh urang, nan ka dapek basibondek di adok-an Allah.
30Allah sandirilah, nan manjadikan sudaro basatu jo Isa Almasih. Dek karano di Isa Almasih, kito dijadikan bijaksano. Malalui Baliau pulolah, Allah manarimo kito baliak, ba elok jo diri-Nyo, Baliau manjadikan kito umaik piliahan-Nyo, sarato malapehkan kito dari doso.
31Jadi, bakcando nan lah tatulih di Alkitab, "Urang nan niyo nak ka mamanggak-manggak, mako andaklah inyo mamanggakkan, apo nan lah dipabuwek dek Tuhan ka dirinyo."
min_Latn unk unk min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn